《水龙吟·白莲》
清代·王初桐

为谁卸了红衣，绿房迎晓霜绡翦？浣沙人去，凌波人在，水晶宫殿。几柄亭亭，银塘十里，冷香吹遍。在鸥昏鹭暝，花光缟夜，沉沉里、微茫见。
何况素云晴练，舞轻盈、半低纨扇。淡妆月艳，仙姿玉立，粉消铅浅。小艇回时，浮萍开处，镜奁窥面。怕遗珰、卷入凉波，又万叶、西风战。

作者简介：（1730—1821）清江苏嘉定人，初名丕烈，字于阳，号耿仲，又号竹所、巏堥山人。乾隆监生，官山东齐河县丞。治经史，精考据之学。工词，兼善戏曲。有《群书经眼录》、《夏小正正讹》、《水经注补正》、《十二河山集》、《济南竹枝词》、《齐鲁韩诗谱》、《杯湖欸乃》、《巏整山人词集》等。